RESOLUCIÓN do 25 de maio de 2005 pola que se convoca unha Xornada sobre urbanismo e golf.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/06/2005

Dentro do Plan de actividades da Escola Galega de Administración Pública para o 2005 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Revista de Derecho Urbanístico y Medio Ambiente, unha Xornada sobre urbanismo e golf, conforme as seguintes bases:
1. Obxectivos.
O continuo e progresivo incremento da actividade urbanística vén condicionado por diversos factores, principalmente pola necesidade de habilitar solo para vivendas, pero non en todos os casos é así, outros factores interveñen tamén na devandita actividade, dirixidos, se cabe, a potenciar outras ofertas máis alá da vivenda en si mesma, segunda residencia, turismo e, dentro destas, unha nova: o golf como catalizador atraente das futuras posibilidades urbanizadoras.
Todo o anterior será estudado e debatido nesta xornada, coa intención de despezar as incógnitas que esta nova fórmula suscita.
2. Contido.
Trataranse estes temas:
-Os campos de golf no marco da utilización sustentable do territorio. O réxime xurídico do golf desde a perspetiva urbanística. Exemplos da lexislación autonómica.
-Aspectos técnicos xurídicos da creación e xestión dun campo de golf.
-O deseño dos campos de golf.
-Planificación e xestión urbanística dos campos de golf.
-A implantación de campos de golf desde a perspectiva ambiental. A situación dos proxectos en solo non urbanizable vinculado ao litoral e zonas protexidas. A importancia da avaliación do impacto ambiental. Os campos de golf e a contaminación acústica.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: a xornada convocada desenvolverase no salón de actos do auditorio Gabriel García Márquez, sito na rúa do Chelito s/n, en Mera (Oleiros), provincia da Coruña, o día 27 de xuño de 2005.
5. Inscrición.
-Prazo: remata o luns, día 23 de xuño de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por fax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 24 de xuño, das 8.30 ás 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP resérvase a facultade de interpretar e de resolver as incidencias que puidesen xurdir no desenvolvemento da xornada, así como o de cancelala, se o escaso número de solicitudes non xustificase a súa realización.
7. Certificación de asistencia.
Entregaráselles ao remate da xornada a aquelas persoas inscritas que concorresen asiduamente a ela, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e a data da súa realización.
Santiago de Compostela, 25 de maio de 2005.
Domingo Bello Janeiro
Director da Escola Galega de Administración
Pública